ຜູ້ນຳ ຟີລິບປິນ ພົບປະ ປ. ສະຫະລັດ ທີ່ກຸງວໍຊິງຕັນ (ວີດີໂອ)
ປະທານາທິບໍດີຟີລິບປິນ ຫາລື ກ່ຽວກັບເລື່ອງຄວາມໝັ້ນຄົງ ກັບປະທານາທິບໍດີ ສະຫະລັດ ທີ່ທຳນຽບຂາວ
ປະທານາທິບໍດີສະຫະລັດ ທ່ານບາຣັກ ໂອບາມາ ແລະປະທານາທິບໍດີຟີລິບປິນ ທ່ານ Benigno Aquino ໄດ້ຕົກລົງທີ່ຈະເສີມຂະຫຍາຍການຮ່ວມມືທາງດ້ານທະຫານທ່າມ ກາງທີ່ໄດ້ເກີດຄວາມເຄັ່ງຕຶງຢ່າງຮ້າຍແຮງລະຫວ່າງຟີລິບປິນແລະຈີນ ຄວາມໝັ້ນຄົງໃນເຂດເອເຊຍແມ່ນນຶ່ງໃນບັນຫາສຳຄັນທີ່ໄດ້ມີການສົນທະນາຫາລືກັນ ໃນມື້ວັນສຸກວານນີ້ລະຫວ່າງການເດີນທາງມາຢ້ຽມຢາມທຳນຽບຂາວເທື່ອທຳອິດຂອງ ປະທານາທິບໍດີ Aquino ຫຼັງຈາກການພົບປະກັນແລ້ວປະທານາທິບໍດີໂອບາມາກ່າວວ່າ ທ່ານແລະປະທານາທິ ບໍດີ Aquino ໄດ້ຕົກລົງທີ່ຈະປຶກສາຫາລືກັນຢ່າງໃກ້ຊິດ ກ່ຽວກັບບັນຫາຕ່າງໆຢູ່ໃນ ຂົງເຂດ ແລະເພີ່ມການຮ່ວມມືໃນການຝຶກແອບທະຫານ ໃນເມື່ອຈີນເອົາທ່າທີແບບຢືນຢັນ ຢ່າງໝັ້ນໃຈຫຼາຍຂຶ້ນຢູ່ໃນຂົງເຂດ ຟີລິບປິນກໍພວມ ຊອກສະແຫວງຫາການຊ່ອຍເຫຼືອ ເພື່ືອເສີມຂະຫຍາຍກອງທັບເຮືອແລະກອງທັບອາ ກາດຂອງຕົນ ຂະນະດຽວກັນ ສະຫະລັດກໍພວມດຳເນີນງານເພື່ອຍົກລະດັບການມີ ໜ້າຂອງຕົນໃນເຂດເອເຊຍປາຊີຟິກໃນການປະເຊີນໜ້າກັບອິດທິພົນທີ່ມີເພີ່ມຂຶ້ນຂອງ ຈີນ ຖະແຫຼງຂ່າວສະບັບນຶ່ງຂອງທຳນຽບຂາວກ່າວວ່າ ທ່ານໂອບາມາໄດ້ຢືນຢັນອີກຄັ້ງນຶ່ງ ກ່ຽວກັບການໃຫ້ຄວາມສະໜັບສະໜຸນຂອງສະຫະລັດ ຕໍ່ການດຳເນີນງານຂອງຟີລິບ ປິນເພື່ອເສີມຂະຫຍາຍການປ້ອງກັນປະເທດຂອງຕົນ ເມື່ອໄວໆມານີ້ວໍຊິງຕັນໄດ້ໂອນ ກຳປັ່ນລຳທີສອງຂອງໜ່ວຍຍາມຝັ່ງສະຫະລັດໄປໃຫ້ຟີລິບປິນ ສະຫະລັດແລະຟີລິບປິນມີສົນທິສັນຍາປ້ອງກັນປະເທດຮ່ວມກັນນັບແຕ່ປີ 1951 ເປັນ ຕົ້ນມາ ຊຶ່ງເປັນສົນທິສັນຍາການເປັນພັນທະມິດກັບຫ້າປະເທດໃນເອເຊຍທີ່ເກົ່າແກ່ທີ່ ສຸດ ກຳປັ່ນຂອງຟີລິບປິນແລະຈີນໄດ້ພົວພັນກັບການປະເຊີນໜ້າກັນເປັນເວລາສອງເດືອນ ໃນບໍລິເວນໝູ່ເກາະທີ່ມີການຂັດແຍ້ງເຖິງແມ່ນທ່ານ Aquino ເວົ້າວ່າ ຄວາມເຄັ່ງຕຶງໄດ້ ຜ່ອນເບົາລົງແດ່ແລ້ວກໍຕາມ ສະຫະລັດບໍ່ໄດ້ເອົາທ່າທີໃດໆ ກ່ຽວກັບການຍາດແຍ່ງແຂ່ງຂັນຢູ່ໃນເຂດທະເລີຈີນໃຕ້ ແຕ່ຊຸກຍູ້ໃຫ້ປະເທດຕ່າງໆຢູ່ໃນຂົງເຂດ ຮວມທັງປະເທດທີ່ເປັນຄູ່ແຂ່ງໃນການອ້າງກຳ ມະສິດ ແກ້ໄຂບັນຫາຂັດແຍ້ງ ດ້ວຍການໃຊ້ກົດໃນການປະຕິບັດທີ່ ພວມຮ່າງຂຶ້ນໂດຍ ມີຈີນເຂົ້າຮ່ວມນຳ